Margrethe Vestager (RV), 2012-10-26:
Mange tak, formand.
Jeg vil gerne takke for behandlingen og også for debatten, som jeg synes ligesom den foregående har været nuanceret og god.
Og det er jo et eller andet sted tankevækkende, at der er den positive modtagelse fra Tingets vel mest liberale parti til det parti, som vel i ringest grad vil betegne sig som liberalt.
Man skal alligevel se meget.
Men det, der jo alligevel forener, er ønsket om, at ansvaret må tages hos dem, der har det direkte, og som er valgt til at tage det, og at det er en forpligtelse herfra – ikke til at lade debatten falde eller til at vende det blinde øje til eller tro, at alt bare ordner sig, men til gengæld til at vise den tillid, at det ansvar må man tage på sig.
Jeg synes, at det et eller andet sted er meget tankevækkende at høre Venstres ordfører betegne lokale politikere og kommunale politikere og embedsmænd som nogle, der mener, at det er besværligt at tilbyde alternativer og informere om dem.
Det er i hvert fald ikke en generalisering, som jeg kan tilslutte mig.
Det er givet, at der kan findes eksempler på det, for der er vel ligesom i vores kreds brodne kar, som der er de fleste steder, men jeg synes bestemt ikke, at det er nogen rimelig karakteristik af de mennesker, som tager ansvar i kommuner og regioner.
På samme måde undrer jeg mig lidt over hr. Morten Marinus' tilgang, hvor han siger, at det her må placeres i et frikommuneforsøg.
For sådan som jeg kender Dansk Folkepartis meget varme opbakning til frikommunetanken, er det jo en tanke, hvor man siger: Vi bliver nødt til at give mere frihed, vi bliver nødt til at give et andet råderum for dem, der er valgt derude.
Og hvor vi i alle debatter om frikommunerne indtil nu har haft et meget stort fællesskab med Dansk Folkeparti i forhold til at se det her som en vej til større frihed, så oplevede jeg lidt, at frikommuneforsøget nu er blevet til et værn mod større frihed – nu må det endelig prøves af i en lukket og snæver kreds.
Og der synes jeg egentlig, at man skal have modet til at gå videre med det.
Jeg synes også, det er en oplagt ting, at borgere interesserer sig for det her, fordi det jo netop ikke afskaffer det frie valg.
Hvorfor ikke fjerde?
Hvorfor ikke andet?
Hvorfor ikke sætte et ugenummer på?
Der er stadig væk masser af muligheder for at gøre det mere detailreguleret, end det er i dag.
Det andet er, at hvis man er usikker på det, så vil få besøg på de kommunale hjemmesider jo gøre, at man dér kan se, at det sted, hvor kommunen i øvrigt informerer sine borgere om valg, om muligheder, skift af læge, valg af daginstitution, også er der, hvor man informerer om det frie valg.
Nu er det muligvis lidt en karikatur, men jeg oplevede lidt, da jeg blev minister, at det at skrive til kommunerne, at nu skulle de altså også opdatere portalen for sammenlignelig brugerinformation, www.brugerinformation.dk, var sådan noget, som indenrigsministeren skulle gøre hver sjette måned, uden at det af den grund betød, at man så som borger kunne være sikker på, at alle 98 kommuner havde leveret fuldstændig opdaterede informationer på den hjemmeside.
Og derfor tror jeg, at det tab, vi lider, er begrænset.
Til gengæld tror jeg, at den mulighed, som vi åbner for et reelt kommunalt ansvar for at arbejde med det frie valg, skal vi gribe.
Og så skal vi selvfølgelig følge op på det.
Det er der rigtig, rigtig mange gode grunde til, og det er der især, når vi går ind i et kommunalt valgår.